**Úlohy pre piaty ročník: V. B trieda**

**Predmet: Slovenský jazyk a literatúra**

**Vyučujúca: Mgr. Magdaléna Ferencová**

Úlohy sú na najbližší týždeň (od 07.02.2022 do 11.02.2022).

**SLOVENSKÝ JAZYK:**

**Téma: Pozvánka**

Napíšte si poznámky a naučte sa ich. (Túto tému sme už spomínali pri oznámení).

***Pozvánka***

* *je krátke adresné oznámenie o pripravovanej akcii alebo podujatí*
* *obsahuje výzvu, žiadosť alebo prosbu*
* *obsahuje presné údaje: miesto, dátum, hodinu konania*

**Úloha1:** Ústne – prečítajte si ukážku pozvánky

Milá kamarátka/milý kamarát!

Srdečne Ťa pozývam na oslavu svojich narodenín dňa 10.02.2022 o 15:00 hod u mňa doma.

Program:

1. Príchod.

2. Odovzdávanie darčekov.

3. Občerstvenie.

4. Malá diskotéka.

5. Rozchod.

Nezabudni si priniesť dobrú náladu a veľa vtipov. Teší sa na Teba Ľubka.

**Úloha 2:** Písomne – opíšte si pozvánku do zošitov

**Téma: Vzory dlaň a kosť**

Napíšte si tieto poznámky a tabuľky do zošitov a naučte sa ich.

***Vzory dlaň a kosť***

*Podľa vzoru dlaň sa skloňujú podstatné mená ženského rodu zakončené na spoluhlásku, ktoré majú v G j. č. ,  v N a A m. č. koncovku –****e****.*

*Podľa vzoru kosť sa skloňujú podstatné mená ženského rodu zakončené na spoluhlásku, ktoré majú v G, D, L j. č. a v N a A m. č. koncovku –****i****.*

|  |  |  |
| --- | --- | --- |
| Vzor dlaň | jednotné číslo | množné číslo |
| N | dlaň | dlane |
| G | dlane | dlaní |
| D | dlani | dlaniam |
| A | dlaň | dlane |
| L | (o) dlani | (o) dlaniach |
| I | (s) dlaňou | (s) dlaňami |

|  |  |  |
| --- | --- | --- |
| Vzor kosť | jednotné číslo | množné číslo |
| N | kosť | kosti |
| G | kosti | kostí |
| D | kosti | kostiam |
| A | kosť | kosti |
| L | (o) kosti | (o) kostiach |
| I | (s) kosťou | (s) kosťami |

**Úloha 1:**  Písomne – vyskloňujte podstatné mená loď a myš v j. č. aj m. č.

**Téma: Práca s PL (dlaň, kosť)**

1. Rozdeľ podstatné mená podľa vzorov.

Podstatné mená: koláž, loď, soľ, myš, krv, masť, sieť, päsť, niť, reťaz, ľudská pamäť, pec, os, noc, step, pieseň, trať, deň.

|  |  |
| --- | --- |
| Vzor dlaň | Vzor kosť |
|  |  |

2. Hádaj, na čo myslím. Riešením je vždy podstatné meno ženského rodu, ktoré sa končí na spoluhlásku. Napíš aj vzor podstatného mena.

Na dejepise na ňu zapisujeme roky, desaťročia, storočia. (časová) ................. vzor: ............

Prichádza po každom dni. ................. vzor: ............

Chodíme tam obedovať. ................. vzor: ............

Na vianočnom stromčeku je dlhá, ligotavá a ľahká. .................. vzor: ............

V jednej piesni spadla. Ktože nám ju postaví? .................. vzor: ............

3. Do viet doplň správne tvary podstatných mien.

labuť, posteľ, pieseň, Spišská Nová Ves, soľ, pamäť, tvár, jar

Ešte sa mi nechce vstať z ......................... . Pochádza zo ................................................... . Spievali veľa ľudových ........................ . Ten obraz sa mi hlboko vryl do ......................... . Krídla ....................... sú tiež biele a elegantné. Na ................... mala kvapky vody. Do polievky si dala veľa .......... . Príchod ................... sme očakávali s radosťou.

**LITERATÚRA:**

**Téma: Karel Čapek: Rozprávka psia**

Prečítajte si rozprávku z internetu, zadajte v googli : Karel Čapek Rozprávka psia alebo si ju môžete pozrieť na youtube.

Napíšte si.

***Karel Čapek: Rozprávka psia***

*Karel Čapek (1890 – 1938) patrí medzi najvýznamnejších autorov českej modernej rozprávky. Napísal knihu Devätoro rozprávok.*

Vypracujte písomne úlohy do zošitov.

1. Kto je hlavnou postavou rozprávky? ......................................................

2. Autor v rozprávke použil veľa obrazných pomenovaní. Vyhľadaj tie, ktoré majú rovnaký význam ako uvedené slovné spojenia. (V zátvorke je poradie odseku, v ktorom ich nájdeš).

a) Zacítil príjemnú vôňu. (3.) ......................................................................................................

b) Roznášal vôňu chleba. (1.) .....................................................................................................

c) Oriešok sa vôbec nebál. (3.) ..................................................................................................

d) Začudovane, prekvapene pozerá. (4.) ...................................................................................

e) Rozbehol sa najrýchlejšie ako vládal. (12.) ............................................................................

3. V každej z viet je jedno slovo z hľadiska významu nesprávne. Zakrúžkuj ktoré.

a) Rozprávka psia je ľudová / autorská rozprávka.

b) Rozprávka psia je prozaická / básnická rozprávka.

c) Rozprávka psia je klasická / moderná rozprávka.

**Téma: Ľubomír Feldek: Nepodpísaná rozprávka**

Prečítajte si rozprávku (str. 64-65).

Opíšte si poznámky .

***Ľubomír Feldek: Nepodpísaná rozprávka***

*Medzi významných slovenských autorov modernej rozprávky patria:*

*Mária Ďuríčková*

*Krista Bendová*

*Daniel Pastirčák*

*Ján Uličiansky*

*Ľubomír Feldek: Modrá kniha rozprávok, Zelená kniha rozprávok, Veľká kniha slovenských rozprávok*

Vypracujte písomne úlohy do zošitov.

1. Postavy z Nepodpísanej rozprávky roztrieďte na

reálne, skutočné:

postavy z rozprávok:

2. Nakreslite 2 postavy z rozprávok z tejto Nepodpísanej rozprávky, ktoré tu vystupovali.